Las schibettas dal mais

Da Patrick Capaul

Blackmail „aerial view“
Cun lur davos album „friend or foe“ ha la band tudestga BLACKMAIL mess in term definitiv
en la scena da la musica da rock - in album epic, in sound grond e lad, in grip! Tenor differentas revistas il zenit musical per questa band da Koblenz! Quai è dentant be stà in da blers pass en la carriera dal ghitarrist/producent Kurt Ebelhäuser e sia band. Cun il nov album „aerial view“ definescha BLACKMAIL danovamain ses sound, ina kultiga band che mussa ina gia dapli che lur zenit n’è anc ditg betg cuntanschì. Schebain che orgias da canera mancan e che „aerial view“ è main rauc e lunschor betg uschè dir sco fans enconuschan BLACKMAIL, è questa schiba exact uschè buna sco BLACKMAIL è schon adina stà, e lunschor meglier che BLACKMAIL è stà enfin ussa. Atgnamain in da quests albums che meritass diesch stailas cun staila – Savend ch’il il zenit giascha anc avant els datti per quest ulteriur term nov stailas cun staila....!

The fall of Troy “doppelgänger“
Troja è crudà e vegnì trumpà dad in chaval da lain – uschè raquinta la legenda ed uschè enconuschan banausas da istorgia sco jau questa istorgia dapi il film cun Brad Pitt...Natiralmain ha la band americana THE FALL OF TROY nagut cuminaivel cun films miserabels u cun Brad Pitt – quai trio da Mukilteo (Washington) è lunsch davent da tuttas penibladads e dal predicat „miserabel“! Chantadur/ghitarrist Tom Erak, bassist Tim Ward e battarist Andrew Forsman furman ina band da rock progressiv, per kilometers pli virtuus che DREAM THEATER, per galaxias pli tschuf e rauc che tut il grunge e per milliuns da galaxias pli extrem che tut cun etichetta „emo“! Davaira, sch’i dat ina band che è abla da cruschar THE MARS VOLTA cun anc dapli virtuusitad ed emoziun, sche lura è quai THE FALL OF TROY! E per anc ina gia vegnir enavos tar l’entschatta – Troja n’è betg crudà pervia da quai chaval da lain, Troja ha sa midà en pulvra e tschendra perquai che THE FALL OF TROY ha dà in concert amez la citad....! Nagut per ureglias flaivlas!

Tomte „buchstaben über der stadt“
Thees Uhlmann è in dals paucs schenis che fa musica en Germania, in dals paucs musicists tudestgs ch’è bun per chanzuns che meritan da vegnir entituladas sco liricas tudestgas! Sper tonnas blablabla da grond cuntegn e pauc muntada datti insaquantas paucas bands en gener rock cun liricas tudestgas che fan buna musica e scrivan grondas istorgias! Il nov album „buchstaben über der stadt“ preschenta in Thees Uhlmann che ha smess da sa lamentar, las depressiuns giaschan davos el, el para d’esser inamurà, schon bunamain cuntent e ventiraivel! Dentant munta la nova vita da quest musicist tudestg tut auter ch’il cumià da sias liricas unicas! Thees Uhlmann scriva danovamain uschè legraivel da tut la melanconia, el chanta cun meglra luna da chaussas che disturbavan ina gia. E dasper las liricas datti natiralmain anc adina buna musica da TOMTE, e lezza è anc meglra che schon adina!